ఇందులో ఇన్వెస్ట్ చేస్తే మీ డబ్బు రెట్టింపు..!
Samayam Telugu| Apr 23, 2019, 12.12 PM IST
కిసాన్ వికాస్ పత్ర (కేవీపీ).. పేరు విన్నారా? ఇది కూడా ఒకరమైన సేవింగ్స్ స్కీమ్. ఇందులో ఇన్వెస్ట్ చేస్తే 112 నెలల్లో (9 సంవత్సరాల 4 నెలల్లో) మీ డబ్బు రెట్టింపు అవుతుంది.
కిసాన్ వికాస్ పత్ర స్కీమ్‌లో ఎలా ఇన్వెస్ట్ చేయాలో చూద్దాం..
✺ రక్షణతోపాటు లాభం పొందాలనుకునే వారికి ఈ స్కీమ్ అనువుగా ఉంటుంది. పెట్టుబడికి భద్రతా ఉంటుంది. రాబడి కచ్చితంగా పొందొచ్చు.
✺ కనీసం రూ.1,000 మొత్తంతో కిసాన్ వికాస్ పత్ర అకౌంట్ ప్రారంభించొచ్చు. పెట్టుబడికి గరిష్ట పరిమితి అంటూ ఏమీ లేదు. ఎంతైనా ఇన్వెస్ట్ చేయవచ్చు.
✺ కిసాన్ వికాస్ పత్రాలకు లాకిన్ పీరియడ్ 2 సంవత్సరాల 6 నెలలు. అంటే ఈ గడువు దాటిన తర్వాత డబ్బులను వెనక్కు తీసుకోవచ్చు. మెచ్యూరిటీ వరకు ఆగాల్సిన అవసరం లేదు.
✺ ఎవరైనా సరే ఈ స్కీమ్‌లో ఇన్వెస్ట్ చేయవచ్చు. సింగిల్‌గా లేదా జాయింట్‌గా పెట్టుబడి పెట్టొచ్చు. అలాగే ఈ స్కీమ్‌ను ఒకరి పేరు మీద నుంచి మరొకరి పేరుకి మార్చుకోవచ్చు.
✺ పోస్టాఫీసుల్లోనే ఈ స్కీమ్ అందుబాటులో ఉంది. దేశంలోని ఏ పోస్టాఫీసులోనైనా కిసాన్ వికాస్ పత్రాల్ని పొందొచ్చు. అలాగే ఒక పోస్టాఫీస్ నుంచి మరొక పోస్టాఫీస్‌కు అకౌంట్‌ను మార్చుకోవచ్చు.
✺ ఈ స్కీమ్‌లో ఇన్వె్స్ట్ చేసేవారు కేవీపీ ప్రతాలను బ్యాంకుల్లో తనాఖా పెట్టి రుణం కూడా పొందొచ్చు.
✺ కిసాన్ వికాస్ పత్ర స్కీమ్‌లో ఇన్వెస్ట్‌మెంట్లకు పన్ను మినహాయింపులు ఏమీ లేవు.
✺ పాన్, ఇతర డాక్యుమెంట్లు అందించి కిసాన్ వికాస్ పత్ర స్కీమ్‌లో ఇన్వెస్ట్‌మెంట్లను ప్రారంభించొచ్చు.
✺ ప్రస్తుతం కిసాన్ వికాస్ పత్ర స్కీమ్‌లో 7.7 వడ్డీ లభిస్తుంది. చక్రవడ్డీని ఏడాదికోసారి లెక్కిస్తారు. ప్రభుత్వ నిబంధనల ప్రకారం వడ్డీ రేట్లు మారుతూ ఉంటాయి. స్కీమ్ మెచ్యూరిటీ కాలం తొమ్మిది ఏళ్ల 4 నెలలు. ఈ కాలంలో మీ పెట్టుబడి రెట్టింపు అవుతుంది.